Source: https://www.tyoelakelakipalvelu.fi/telp-publishing/vepa/document.faces?document_id=300331
Timestamp: 2020-02-26 10:12:31+00:00
Document Index: 5121546

Matched Legal Cases: ['§ 1', '§ 1', '§ 1', '§ 1', '§ 1', '§ 1']

Maksaminen etuudensaajalle | Työeläkelakipalvelu
TyEL 124 § 1 mom. Eläkkeen siirtäminen tai panttaaminen
YEL 105 § 1 mom. Eläkkeen siirtäminen tai panttaaminen
MYEL 99 § 1 mom. Eläkkeen siirtäminen tai panttaaminen
MEL 121 § 1 mom. Eläkkeen siirtäminen tai panttaaminen sekä kustannuksen korvauksen ulosmittauskielto
VaEL 127 § 1 mom. Eläkkeen siirtäminen tai panttaaminen
KuEL 129 § 1 mom. Eläkkeen siirtäminen ja panttaaminen
Pääsääntöisesti eläke maksetaan eläkkeensaajalle itselleen
Pääsääntöisesti eläke maksetaan täysi-ikäiselle eläkkeensaajalle itselleen.
Eläke maksetaan kuukausittain siten, että eläke on eläkepäätöksessä ilmoitettuna eräpäivänä nostettavissa eläkkeensaajan ilmoittamalta tililtä Suomessa toimivassa rahalaitoksessa.
Eläke voidaan eläkkeensaajan pyynnöstä maksaa myös eläkkeensaajan ulkomaisessa pankissa olevalle tilille.
Eläkelaitos maksaa eläkkeen kuukausittain sovittuna maksupäivänä suomalaiseen pankkiin. Suomalainen pankki välittää eläkkeen edelleen ulkomaiseen pankkiin.
Ulkomaille maksettaessa eläke ei ole eläkkeensaajan nostettavissa päätöksessä mainittuna maksupäivänä. Maksuviiveen johdosta eläkkeeseen ei makseta viivästyskorotusta.
Jatkuvan eläkkeen maksupäivä ilmoitetaan eläkepäätöksessä
Eläkkeensaajalle vahvistetaan eläkepäätöksessä eläkkeen maksupäivä. Eläkkeen maksupäivä on päivä, jona eläke on eläkkeensaajan nostettavissa. Eläkepäätöksessä vahvistettu maksupäivä on eläkelaitosta sitova eräpäivä.
Velkakirjalain mukaan eräpäivä siirtyy seuraavaan arkipäivään, jos eräpäivä sattuu
vapunpäiväksi
jouluaatoksi
juhannusaatoksi tai
arkilauantaiksi.
Eri eläkelaitosten maksupäiviä
Yksityisen alan eläkelaitosten yleisin eläkkeen maksupäivä on kuukauden 1. päivä. Jos kuukauden 1. päivä ei ole pankkipäivä, eläke maksetaan kuukauden 1. pankkipäivänä.
Maksupäivää ei ole esimerkiksi verotussyistä mahdollista siirtää edellisen kuukauden puolelle niissä tapauksissa, joissa kuukauden 1. päivä ei ole pankkipäivä.
Työeläkkeitä maksetaan myös muina päivinä. Säännöllisesti maksettavien eläkkeiden maksupäiviä ovat muun muassa:
Mela 2. pankkipäivä
kunta-alan eläkkeiden maksupäivä 3. arkipäivä
valtion eläkkeiden maksupäivä 20. päivä
kirkon ja Kelan henkilöstön eläkkeiden maksupäivä kuukauden 1. arkipäivä
MEK kuukauden viimeinen päivä.
Eläkesäätiöiden ja –kassojen maksupäivät vaihtelevat eläkesäätiöittäin ja -kassoittain kuukauden 1. päivästä kuukauden viimeiseen päivään. Eläkkeen maksupäivä määritellään eläkesäätiön tai –kassan säännöissä.
Eläkkeen maksaminen, kun eläkkeensaaja on konkurssissa
Jos eläkkeensaaja on konkurssissa, eläkkeen osaa ei makseta konkurssipesälle konkurssin ajalta. Eläke maksetaan eläkkeensaajalle itselleen.
Ennen 1.9.2004 alkaneissa konkursseissa osa velallisen eläkkeestä kuului konkurssipesälle. 1.9.2004 voimaantulleen konkurssilain mukaan luonnollisen henkilön konkurssipesään ei kuulu luonnollisen henkilön konkurssin alkamisen jälkeen saama omaisuus tai ansaitsema tulo. Tämän vuoksi 1.9.2004 jälkeen alkaneissa konkursseissa eläkkeen osaa ei makseta konkurssipesälle.
Laissa olevan säännöksen perusteella eläke voidaan maksaa muulle taholle
Vain laissa olevan säännöksen perusteella eläke tai osa eläkkeestä voidaan maksaa muulle taholle kuin eläkkeensaajalle.
Eläkettä ei saa siirtää toiselle eikä pantata
Eläkettä ei saa siirtää toiselle henkilölle.
Eläkettä ei saa myöskään pantata. Eläkkeen panttaamista tarkoittava sopimus on mitätön.